**Deepika Padukone** (s. 5. tammikuuta 1986 Kööpenhamina, Tanska) on intialainen näyttelijä ja malli. Hän on luonut menestyksekkään uran hindinkielisessä elokuvateollisuudessa ja voittanut monia palkintoja, mukaan lukien kolme Filmfare Awards -palkintoa. *Time*-lehti nimesi hänet 100 vaikutusvaltaisimman ihmisen joukkoon vuonna 2018.

Padukone teki näyttelijändebyyttinsä kannadankielisessä elokuvassa *Aishwarya* vuonna 2006. Seuraavana vuonna hän näytteli ensimmäisessä hindinkielisessä elokuvassaan *Om Shanti Om*, mistä hän voitti parhaan naistulokkaan Filmfare Awards -palkinnon. Hän sai tunnustusta naispääosistaan romanttisessa draamakomediassa *Love Aaj Kal* (2009) ja draamassa *Lafangey Parindey* (2010), mutta hänen roolisuorituksensa romanttisessa komediassa *Bachna Ae Haseeno* (2008) ja komediassa *Housefull* (2010) saivat negatiivisia arvosteluja.

Menestyselokuva *Cocktail* (2012) oli käännekohta Padukonen uralla ja toi hänelle arvostusta kriitikoilta sekä ehdokkuuksia useissa palkintogaaloissa. Hän näytteli naispääosaa komedioissa *Yeh Jawaani Hai Deewani* (2013), *Chennai Express* (2013) ja *Happy New Year* (2014), jotka kuuluivat kaikkien aikojen tuottoisimpien hindielokuvien joukkoon. Hän sai ylistystä roolisuorituksistaan traagisessa rakkauselokuvassa *Goliyon Ki Raasleela Ram-Leela* (2013) ja draamakomediassa *Piku* (2015), joista hän voitti parhaan naispääosan Filmfare Awards -palkinnot. Hän näytteli yhdysvaltalaisessa toimintaelokuvassa *XxX 3: Xander Cagen paluu* (2017).

Näyttelemisen lisäksi Padukone on osallistunut lavaesityksiin, kirjoittanut kolumneja intialaiseen sanomalehteen ja toiminut monien merkkien ja tuotteiden mainoskasvona. Hän on myös ottanut kantaa yhteiskunnallisiin asioihin kuten feminismiin ja masennukseen. Padukone on naimisissa näyttelijä Ranveer Singhin kanssa.

Varhainen elämä
---------------

Padukone perheensä kanssa Filmfare Awards -gaalassa vuonna 2014.
Deepika Padukone syntyi konkania puhuville vanhemmille Kööpenhaminassa Tanskassa 5. tammikuuta 1986. Hänen vanhempansa ovat sulkapalloilija Prakash Padukone ja Ujjala Padukone. Hänen nuorempi sisarensa Anisha on golfaaja. Perhe muutti Bangaloreen Intiaan Padukonen ollessa noin vuoden ikäinen. Hän kävi koulunsa Bangaloren Sophia High Schoolissa ja suoritti yliopistoon valmistavat opintonsa Mount Carmel Collegessa. Hän opiskeli sosiologiaa Indira Gandhi National Open Universityssä, mutta lopetti mallin töistä aiheutuneiden aikatauluongelmien vuoksi. Padukone muutti Mumbaihin 21-vuotiaana ja asui puolitoista vuotta tätinsä luona.

Näyttelijän ura
---------------

### Elokuvadebyytti ja läpimurto (2006–2009)

Padukone häävieraana vuonna 2008.
Padukone aloitti uransa menestyneenä mallina. Vuonna 2006 hän ilmoitti tekevänsä elokuvadebyyttinsä Indrajit Lankeshin ohjaamassa kannadankielisessä elokuvassa *Aishwarya*. Romanttinen komedia oli uudelleenfilmatisointi telugunkielisestä elokuvasta *Manmadhudu*, ja Padukone näytteli nimiroolia Upendran vastanäyttelijänä. Elokuva oli suuri menestys.

Seuraavana vuonna Padukone näytteli Farah Khanin melodraamassa *Om Shanti Om*. Hindinkieliseen elokuvateollisuuteen sijoittuva elokuva kertoo näyttelijän uraa tavoittelevasta miehestä, joka kuolee todistettuaan rakastamansa naisen murhan ja syntyy uudelleen kostaakseen tämän kuoleman. Shah Rukh Khan näytteli miespääosaa ja Padukone näytteli kaksoisroolia Shantipriyana ja Sandyna. *Om Shanti Om* oli kaupallinen menestys, ja siitä tuli vuoden eniten tuottanut hindielokuva. Filmfare Awards -gaalassa Padukone voitti parhaan naistulokkaan palkinnon ja sai myös ensimmäisen parhaan naispääosan ehdokkuutensa.

Padukonen menestys jatkui seuraavana vuonna Gayatrin roolilla Yash Raj Filmsin romanttisessa komediassa *Bachna Ae Haseeno*, jossa hän näytteli Ranbir Kapoorin kanssa. Elokuva menestyi kaupallisesti, mutta *Outlookin* Namrata Joshi kirjoitti, että Padukonen suoritus oli pettymys.

Padukonen ensimmäinen elokuva vuonna 2009 oli Nikhil Advanin komedia *Chandni Chowk to China*. Padukone näytteli intialais-kiinalaisia kaksosia Sakhia ja Suzya. *Chandni Chowk to China* pääsi intialaiseksi elokuvaksi poikkeuksellisen laajaan kansainväliseen levitykseen. Korkeista odotuksista huolimatta elokuva menestyi surkeasti. Elokuvakriitikot olivat enimmäkseen pettyneitä elokuvaan ja Padukonen suoritukseen. Samana vuonna Padukone esiintyi tanssinumerossa "Love Mera Hit Hit" draamaelokuvassa *Billu*. Seuraavaksi hän näytteli Saif Ali Khanin kanssa Imtiaz Alin romanttisessa draamakomediassa *Love Aaj Kal*, jossa hän esitti vahvaa uranaista Meera Panditia. Elokuva tuotti yli miljardi rupiaa. *Daily News and Analysisin* Aniruddha Guha kehui Padukonen roolisuoritusta hänen uransa parhaaksi. Padukone sai parhaan naispääosan ehdokkuuden Filmfare Awards -gaalassa.

Padukone promotoimassa elokuvaansa *Lafangey Parindey* vuonna 2010.
### Vaikeudet uralla (2010–2011)

Padukonen viisi elokuvaa sai ensi-iltansa vuonna 2010. Ensimmäinen rooli oli Vijay Lalwanin psykologisessa trillerissä *Karthik Calling Karthik*, jossa hän näytteli Farhan Akhtarin esittämän masentuneen miehen kannustavaa tyttöystävää. Elokuva ei menestynyt kaupallisesti. Padukonen taloudellisesti kannattavin elokuva sinä vuonna oli komedia *Housefull*, jossa hän näytteli Akshay Kumarin, Ritesh Deshmukhin, Lara Duttan, Arjun Rampalin, Jiah Khanin ja Boman Iranin kanssa. *Rediffin* Raja Sen kuvaili elokuvaa "huonon näyttelemisen juhlaksi" ja katsoi Padukonen huonon suorituksen johtuneen hänen "muovisista ilmeistään".

Samana vuonna Padukone näytteli Neil Nitin Mukeshin kanssa Pradeep Sarkarin draamassa *Lafangey Parindey*. Padukone näytteli Pinky Palkaria, sokeaa tyttöä, joka on päättänyt voittaa luistelukilpailun. *The Hindun* Sudhish Kamath oli erityisen vaikuttunut Padukonen suorituksesta ja kirjoitti tämän "esiintyneen osassaan maltillisesti". *Hindustan Timesissa* kerrottiin, että elokuva auttoi muuttamaan ihmisten käsitystä Padukonesta: elokuva siirsi huomion hänen ulkonäöstään näyttelijänkykyihin. Hänen seuraava roolinsa oli Imran Khanin vastanäyttelijänä Danish Aslamin ohjaamassa romanttisessa komediassa *Break Ke Baad*. *CNN-IBN:n* Rajeev Masandin mielestä elokuva oli "kohtuullisen hurmaava" ja "katsottava suureksi osaksi naispääosan esittäjän suorituksen vuoksi". Sekä *Lafangey Parindey* että *Break Ke Baad* menestyivät kaupallisesti melko huonosti.

Padukonen viimeinen elokuva vuonna 2010 oli Ashutosh Gowarikerin historiallinen draama *Khelein Hum Jee Jaan Sey*. Hänen vastanäyttelijänsä oli Abhishek Bachchan, joka näytteli vapaustaistelija Surya Seniä. Padukone näytteli tämän uskottua Kalpana Dattaa. Elokuva sai pääasiassa positiivisen vastaanoton kriitikoilta, mutta oli kaupallinen pettymys.

Padukone aloitti vuoden 2011 rohkealla tanssinumerolla Rohan Sippyn rikoselokuvassa *Dum Maaro Dum*. Hänen seuraava elokuvansa oli Prakash Jhan sosiopoliittinen draama *Aarakshan*, jossa esiintyivät myös Amitabh Bachchan, Saif Ali Khan, Manoj Bajpai ja Prateik Babbar. Elokuva petti odotukset taloudellisesti. Hänen viimeinen elokuvansa sinä vuonna oli Rohit Dhawanin draamakomedia *Desi Boyz*, jossa hän näytteli Akshay Kumarin, John Abrahamin ja Chitrangada Singhin kanssa. Monen huonon vastaanoton saaneen elokuvan jälkeen kriitikot näkivät Padukonen "menettäneen kipinänsä".

### *Cocktail* ja menestys (2012–2013)

Padukone promotoimassa elokuvaansa *Cocktail* vuonna 2012.
*The Indian Expressin* haastattelussa Padukone sanoi, että hänen roolinsa Homi Adajanian ohjaamassa vuoden 2012 romanttisessa komediassa *Cocktail* oli merkittävä käännekohta hänen urallaan. Lontooseen sijoittuva *Cocktail* kertoo tarinan ohjelmistoinsinööristä (Saif Ali Khan) ja hänen suhteestaan kahteen temperamentiltaan erilaiseen naiseen – äkkipikaiseen juhlijaan Veronicaan (Padukone) ja kilttiin tyttöön Meeraan (Diana Penty). Tuotannon varhaisvaiheissa Padukonen annettiin valita, kumpaa naista haluaisi näytellä, ja hän päätyi Veronicaan laajentaakseen näköpiiriään näyttelijänä. Kriitikoiden mielipiteet elokuvasta jakaantuivat, mutta he ylistivät Padukonen suoritusta. Padukone sai parhaan naispääosan ehdokkuuksia useissa palkintogaaloissa. Elokuva oli myös kaupallinen menestys.

Vuonna 2013 Padukone varmisti paikkansa hindielokuvan johtavana naisnäyttelijänä esiintymällä neljässä menestyselokuvassa. Hän näytteli Saif Ali Khanin, John Abrahamin, Jacqueline Fernandezin, Amisha Patelin ja Anil Kapoorin kanssa Abbas-Mustanin toimintatrillerissä *Race 2*. Elokuva sai pääasiassa negatiivisia arvosteluja kriitikoilta, mutta oli kaupallinen menestys.

Ayan Mukerjin romanttinen komedia *Yeh Jawaani Hai Deewani* oli Padukonen seuraava elokuva. Hän näytteli siinä Ranbir Kapoorin, Kalki Koechlinin ja Aditya Roy Kapurin kanssa. Padukonen roolihahmo oli Naina Talwar, "ujo seinäruusu", joka poikkesi hänen aiemmista hohdokkaista rooleistaan. Elokuvakriitikot ylistivät Padukonen suoritusta. Elokuva sai paljon huomiota entisen parin Padukonen ja Kapoorin yhteistyön vuoksi, ja oli kaupallisesti suuri menestys. Padukonen seuraava rooli oli Shah Rukh Khanin kanssa Rohit Shettyn toimintakomediassa *Chennai Express*. Hän näytteli Meenalochini Azhagusundaramia, isäänsä pakoilevaa tamilityttöä, mikä vaati häntä opettelemaan tamiliaksentin. Kriitikoiden mielipiteet hänen aksentistaan olivat sekalaisia, mutta hänen yleinen suorituksensa sai ylistystä; Aseem Chhabra kirjoitti, että "Padukone on ihastuttava elokuvassa – kaunis, hymyilevä, ja usein paljon leikkisämpi ja hauskempi kuin Khan". Ennätyksiä rikkonut *Chennai Express* oli Padukonen toinen peräkkäinen jymymenestys. Sekä *Yeh Jawaani Hai Deewani* että *Chennai Express* kuuluvat kaikkien aikojen eniten tuottaneisiin hindielokuviin.

Padukone näytteli seuraavaksi Ranveer Singhin kanssa elokuvassa *Goliyon Ki Raasleela Ram-Leela*, Sanjay Leela Bhansalin ohjaamassa sovituksessa Shakespearen tragediasta *Romeo ja Julia*. Hänen roolihahmonsa oli Leela, Juliaan perustuva gujaratilainen tyttö. Alun perin *Ram-Leela*-nimisen elokuvan nimi jouduttiin vaihtamaan, koska Bhansalia, Padukonea ja Singhiä vastaan nostettiin kanne hinduyhteisön tunteiden loukkaamisesta esittämällä seksiä ja väkivaltaa Raman elämään viittaavan nimen alla. Elokuva sai ensi-iltansa protestien saattelemana useassa osavaltiossa Intiassa, mutta se sai pääasiassa hyvän vastaanoton kriitikoilta. Se oli myös Padukonen neljäs kaupallinen menestys sinä vuonna. Hän voitti roolisuorituksestaan parhaan naispääosan Filmfare Awards -palkinnon.

Padukone elokuvansa *Chhapaak* ensi-illassa vuonna 2020.
### Viimeaikaiset työt (2014–)

Padukonen ensimmäinen elokuva vuonna 2014 oli tamilinkielinen, historiallinen toimintaelokuva *Kochadaiiyaan*, jossa hän näytteli Rajinikanthin kanssa. Liikkeenkaappaustekniikalla toteutettu elokuva menestyi kaupallisesti kohtuullisen hyvin. Seuraavaksi hän näytteli nuorta leskeä Homi Adajanian ohjaamassa englanninkielisessä satiirissa *Finding Fanny*. Vaikka elokuva oli kaupallinen floppi, se sai ylistävän vastaanoton kriitikoilta. Padukone näytteli jälleen Shah Rukh Khanin kanssa Farah Khanin toimintakomediassa *Happy New Year*. *Mintin* Sanjukta Sharman mielestä Padukonen rooli oli minimaalisen tärkeä ja vaati häntä vain olemaan "nätti olento jolle nauraa ja jota sääliä". Elokuva oli kaupallinen jymymenestys.

Vuonna 2015 Padukone esiintyi Homi Adajanian feminismiä kannattavassa videossa *My Choice*. Seuraavaksi hän näytteli Shoojit Sircarin draamakomediassa *Piku*. Elokuva oli menestys ja Padukonen suoritus sai hyvän vastaanoton. Hän voitti roolistaan toisen parhaan naispääosan Filmfare Awards -palkintonsa. Padukonen seuraava elokuva oli Imtiaz Alin romanttinen draama *Tamasha*. Elokuva oli kaupallinen pettymys, mutta Padukonen roolisuoritusta kehuttiin. Viimeisessä elokuvassaan sinä vuonna Padukone teki jälleen yhteistyötä Ranveer Singhin kanssa Sanjay Leela Bhansalin historiallisessa draamassa *Bajirao Mastani*. Valmistautuessaan rooliinsa soturiprinsessa Mastanina Padukone opetteli miekkailua, ratsastusta ja kalarippayattua. Elokuva sai hyvän vastaanoton sekä kriitikoilta että yleisöltä ja voitti yhdeksän Filmfare Awards -palkintoa.

Padukonen seuraava elokuva oli alkuvuodesta 2017 ensi-iltansa saanut yhdysvaltalainen toimintaelokuva *XxX 3: Xander Cagen paluu*, jossa hänen vastanäyttelijänsä oli Vin Diesel. Vuonna 2018 Padukone näytteli rajput-kuningatar Rani Padmavatia historiallisessa draamassa *Padmaavat*, joka oli hänen kolmas yhteistyönsä Singhin ja Bhansalin kanssa. Padukone perusti oman tuotantoyhtiönsä Ka Productionsin. Hän toimi yhtenä tuottajana ja näytteli happoiskuselviytyjää draamassa *Chhapaak*, joka sai ensi-iltansa vuonna 2020. Seuraavaksi Padukone toimi tuottajana ja näytteli kriketinpelaajan vaimoa urheiludraamassa *83*, jonka ensi-ilta lykättiin vuoteen 2021.

Julkisuuskuva
-------------

Padukone kuuluu Intian suosituimpiin julkisuuden henkilöihin. Hän sijoittui ensimmäiseksi *The Times of Indian* "halutuimpien naisten" listalla vuosina 2012 ja 2013. Intian *People*-lehti nimesi hänet "Intian kauneimmaksi naiseksi" vuonna 2013. Intian *FHM*-lehti nimesi hänet "maailman seksikkäimmäksi naiseksi" vuosina 2010 ja 2014. *Time*-lehti nimesi Padukonen 100 vaikutusvaltaisimman ihmisen joukkoon vuonna 2018.

Padukone on toiminut monien merkkien ja tuotteiden mainoskasvona, kuten kosmetiikkayhtiö Maybellinen ja lentoyhtiö Kingfisher Airlinesin.

Yksityiselämä
-------------

Padukone ja Ranveer Singh häävastaanotollaan vuonna 2018.
Mumbaissa asuva Padukone on hyvin läheinen perheensä kanssa ja vierailee säännöllisesti heidän luonaan Bangaloressa. Padukone on hindu ja uskonto on tärkeä osa hänen elämäänsä. Vuonna 2015 Padukone kertoi haastattelussa selvinneensä masennuksesta, ja hän on tehnyt aloitteen lisätä tietoisuutta mielenterveysongelmista.

Padukone seurusteli näyttelijä Ranbir Kapoorin kanssa vuosina 2008–2009. Riitaisasta erosta huolimatta he ovat edelleen ystäviä. Padukone meni naimisiin näyttelijä Ranveer Singhin kanssa Comojärvellä Italiassa 14. marraskuuta 2018.

Filmografia
-----------

| Vuosi | Elokuva | Rooli | Muuta |
| --- | --- | --- | --- |
| 2006 | *Aishwarya* | Aishwarya | Kannadankielinen elokuva |
| 2007 | *Om Shanti Om* | Shantipriya/Sandy | Parhaan naistulokkaan Filmfare Awards -palkintoParhaan naispääosan Filmfare Awards -ehdokkuus |
| 2008 | *Bachna Ae Haseeno* | Gayatri |  |
| 2009 | *Chandni Chowk to China* | Sakhi (Ms. TSM)/Suzy (Meow Meow) |  |
| *Billu* | Itsenään | Erikoisesiintyminen laulussa "Love Mera Hit Hit" |
| *Love Aaj Kal* | Meera Pandit | Parhaan naispääosan Filmfare Awards -ehdokkuus |
| *Main Aurr Mrs Khanna* | Raina Khan |  |
| 2010 | *Karthik Calling Karthik* | Shonali Mukherjee |  |
| *Housefull* | Saundarya Rao |  |
| *Lafangey Parindey* | Pinky Palkar |  |
| *Break Ke Baad* | Aaliya Khan |  |
| *Khelein Hum Jee Jaan Sey* | Kalpana Datta |  |
| 2011 | *Dum Maaro Dum* | – | Erikoisesiintyminen laulussa "Mit Jaaye Gum (Dum Maaro Dum)" |
| *Aarakshan* | Poorbi Anand |  |
| *Desi Boyz* | Radhika Awasthi |  |
| 2012 | *Cocktail* | Veronica Malaney | Parhaan naispääosan Filmfare Awards -ehdokkuus |
| 2013 | *Race 2* | Elena Malik |  |
| *Bombay Talkies* | Itsenään | Erikoisesiintyminen laulussa "Apna Bombay Talkies" |
| *Yeh Jawaani Hai Deewani* | Naina Talwar |  |
| *Chennai Express* | Meenalochni Azhagusundaram | Parhaan naispääosan Filmfare Awards -ehdokkuus |
| *Goliyon Ki Raasleela Ram-Leela* | Leela Sanera | Parhaan naispääosan Filmfare Awards -palkinto |
| 2014 | *Kochadaiiyaan* | Prinsessa Vadhana | Tamilinkielinen elokuva |
| *Finding Fanny* | Angelina "Angie" Eucharistica |  |
| *Happy New Year* | Mohini Joshi |  |
| 2015 | *My Choice* | Itsenään | Lyhytelokuva |
| *Piku* | Piku Banerjee | Parhaan naispääosan Filmfare Awards -palkinto |
| *Tamasha* | Tara Maheshwari |  |
| *Bajirao Mastani* | Mastani | Parhaan naispääosan Filmfare Awards -ehdokkuus |
| 2017 | *XxX 3: Xander Cagen paluu* | Serena Unger | Yhdysvaltalainen elokuva |
| *Raabta* | – | Erikoisesiintyminen laulussa "Raabta" |
| 2018 | *Padmaavat* | Rani Padmavati | Parhaan naispääosan Filmfare Awards -ehdokkuus |
| *Zero* | Itsenään | Erikoisesiintyminen |
| 2020 | *Chhapaak* | Malti Aggarwal | Myös tuottaja |
| 2021 | *83* | Romi Bhatia | Myös tuottaja |
| 2022 | *Gehraiyaan* | Alisha Khanna |  |
| *Cirkus* | Vrindama | Erikoisesiintyminen laulussa "Current Laga Re" |
| 2023 | *Pathaan* | Rubina "Rubai" Mohsin |  |
| *Jawan* | Aishwarya Rathore |  |
| 2024 | *Fighter* | Minal "Minni" Rathore |  |
| *Kalki 2898 AD* |  | Telugun- ja hindinkielinen elokuva |

Lähteet
-------

1. 1 2 3  Singh, Prashant: Deepika Padukone reveals her birthday wish *Hindustan Times*.  5.1.2012.  Arkistoitu 14.2.2012. Viitattu 19.2.2012. (englanniksi)
2. 1 2 3 4 5  Gupta, Priya: Ranbir and I are still friends: Deepika Padukone *The Times of India*.  13.10.2012. Viitattu 11.3.2014. (englanniksi)
3. ↑  Kaura, Neha: Deepika’s link-ups don’t bother us, says sister *The Times of India*.  11.6.2012. Viitattu 11.3.2014. (englanniksi)
4. ↑  Chowdary, Asha: Smash hit on the ramp *The Times of India*.  13.4.2004. Viitattu 15.3.2014. (englanniksi)
5. ↑  AR, Reshmi: Karnataka girls evade Sandalwood *The Times of India*.  22.10.2011.  Arkistoitu 15.5.2013. Viitattu 19.2.2012. (englanniksi)
6. ↑  Vijayasarathy, R. G.: Meet Deepika Padukone *Rediff*.  14.3.2006. Viitattu 11.3.2014. (englanniksi)
7. ↑  Kumar, S. Shiva: Ramya in a rush *The Hindu*.  29.9.2006.  Arkistoitu 23.10.2013. Viitattu 11.3.2014. (englanniksi)
8. ↑  Om Shanti Om *Box Office India*. Viitattu 11.3.2014. (englanniksi)
9. 1 2 3  Deepika Padukone Awards & Nominations *Movie Talkies*. Viitattu 18.3.2014. (englanniksi)
10. ↑  Bachna Ae Haseeno *Box Office India*. Viitattu 11.3.2014. (englanniksi)
11. ↑  Joshi, Namrata: Bachna Ae Haseeno *Outlook*.  1.9.2008. Viitattu 11.3.2014. (englanniksi)
12. ↑  Chandni Chowk To China *Box Office India*. Viitattu 12.3.2014. (englanniksi)
13. ↑  Love Aaj Kal *Box Office India*. Viitattu 12.3.2014. (englanniksi)
14. ↑  Guha, Aniruddha: Review: Love Aaj Kal is the perfect date movie *Daily News and Analysis*.  31.7.2009. Viitattu 12.3.2014. (englanniksi)
15. ↑  Karthik Calling Karthik *Box Office India*.  Arkistoitu 16.3.2014. Viitattu 15.3.2014. (englanniksi)
16. ↑  Housefull *Box Office India*.  Arkistoitu 16.3.2014. Viitattu 15.3.2014. (englanniksi)
17. ↑  Sen, Raja: Gags that’ll make you gag *Rediff*.  30.4.2010. Viitattu 15.3.2014. (englanniksi)
18. ↑  Kamath, Sudhish: Lafangey Parindey- Deepika’s got talent *The Hindu*.  28.8.2010. Viitattu 15.3.2014. (englanniksi)
19. ↑  Ashraf, Amrah: Deepika gets rave reviews for Lafangey Parindey *Hindustan Times*.  21.8.2010.  Arkistoitu 26.10.2010. Viitattu 15.3.2014. (englanniksi)
20. ↑  Masand, Rajeev: Masand: Break Ke Baad is an engaging film *CNN-IBN*.  16.12.2010.  Arkistoitu 9.10.2013. Viitattu 18.3.2014. (englanniksi)
21. ↑  Lafangey Parindey *Box Office India*.  Arkistoitu 16.3.2014. Viitattu 15.3.2014. (englanniksi)
22. ↑  Break Ke Baad *Box Office India*.  Arkistoitu 16.3.2014. Viitattu 15.3.2014. (englanniksi)
23. ↑  Sahni, Diksha: Review Round-up: ’Khelein Hum Jee Jaan Sey’ Is Well Played *The Wall Street Journal*.  3.12.2010. Viitattu 3.9.2014. (englanniksi)
24. ↑  Khelein Hum Jee Jaan Sey *Box Office India*.  Arkistoitu 16.3.2014. Viitattu 15.3.2014. (englanniksi)
25. ↑  Sahgal, Geety: It’s the wildest song any actress has done: Deepika *The Indian Express*.  16.4.2011. Viitattu 15.3.2014. (englanniksi)
26. ↑  Aarakshan *Box Office India*.  Arkistoitu 16.3.2014. Viitattu 15.3.2014. (englanniksi)
27. ↑  Pal, Chandrima: The making of Deepika Padukone *The Times of India*.  17.6.2013. Viitattu 15.3.2014. (englanniksi)
28. ↑  Singh, Harneet: Deepika Padukone: Ranbir Kapoor excites me as an actor, co-star *The Indian Express*.  7.6.2013. Viitattu 15.3.2014. (englanniksi)
29. ↑  Cocktail *Box Office India*.  Arkistoitu 16.3.2014. Viitattu 15.3.2014. (englanniksi)
30. 1 2  Goyal, Divya: Deepika Padukone lucky fourth time with ’Ram-Leela’ *The Indian Express*.  18.11.2013. Viitattu 18.3.2014. (englanniksi)
31. ↑  Race 2 *Box Office India*.  Arkistoitu 2.3.2014. Viitattu 18.3.2014. (englanniksi)
32. ↑  KBR, Upala: Party girl Deepika Padukone gets serious *Daily News and Analysis*.  7.4.2013. Viitattu 18.3.2014. (englanniksi)
33. 1 2  Uniyal, Parmita: Deepika Padukone gets critical acclaim, rides on a high graph express *Hindustan Times*.  13.8.2013.  Arkistoitu 1.1.2014. Viitattu 18.3.2014. (englanniksi)
34. ↑  Risbood, Vaibhavi V: Younger generation should learn from Ranbir & Deepika: Ayan *The Times of India*.  1.6.2013. Viitattu 18.3.2014. (englanniksi)
35. ↑  Yeh Jawaani Hai Deewani *Box Office India*.  Arkistoitu 31.3.2014. Viitattu 18.3.2014. (englanniksi)
36. ↑  Chhabra, Aseem: Aseem Chhabra’s Chennai Express Review: Mindless but entertaining *Rediff*.  9.8.2013. Viitattu 18.3.2014. (englanniksi)
37. ↑  Chennai Express *Box Office India*.  Arkistoitu 31.3.2014. Viitattu 18.3.2014. (englanniksi)
38. 1 2  Mobhani, Suleman: Bollywood’s 100 Crore club *Bollywood Hungama*.  30.4.2013. Viitattu 24.11.2014. (englanniksi)
39. ↑  Sura, Ajay: Controversy over ’Ram Leela’: HC stays arrest of Bhansali, Ranveer and Deepika *The Times of India*.  14.11.2013. Viitattu 18.3.2014. (englanniksi)
40. ↑  Uniyal, Parmita: Movie review: Bhansali’s Ram-leela is his best ever, say critics *Hindustan Times*.  15.11.2013.  Arkistoitu 15.11.2013. Viitattu 18.3.2014. (englanniksi)
41. ↑  Goliyon Ki Raasleela Ram - Leela *Box Office India*.  Arkistoitu 2.3.2014. Viitattu 18.3.2014. (englanniksi)
42. ↑  Jaisinghani, Bella; Soman, Sandhya: Deepika, Farhan win Filmfare Best Actor awards *The Times of India*.  25.1.2014. Viitattu 25.1.2014. (englanniksi)
43. ↑  Mehta, Ankita: ’Finding Fanny’ Movie Review: Must Watch Film with Brilliant Performances *International Business Times*.  10.9.2014. Viitattu 15.9.2014. (englanniksi)
44. ↑  Sharma, Sanjukta: Film Review Happy New Year *Mint*.  24.10.2014. Viitattu 10.2.2016. (englanniksi)
45. ↑  Selby, Jenn: Deepika Padukone: Bollywood actress urges women to own their ’choice’ over marriage, sex and sexuality *The Independent*.  31.3.2015. Viitattu 10.2.2016. (englanniksi)
46. 1 2  Ram, Sharmila Ganesan: Bajirao, Mastani triumph, Bhansali rules at Filmfare *The Times of India*.  16.1.2016. Viitattu 10.2.2016. (englanniksi)
47. ↑  Khuranaa, Amann: Deepika Padukone reacts to Tamasha’s box-office failure *The Times of India*.  15.12.2015. Viitattu 10.2.2016. (englanniksi)
48. ↑  Awaasthi, Kavita: Deepika Padukone to learn sword-fighting for Bajirao Mastani *Hindustan Times*.  23.1.2015. Viitattu 10.2.2016. (englanniksi)
49. ↑  Handoo, Ritika: Deepika Padukone’s first day on ’xXx: The Return of the Xander Cage’ shoot—See pic! *Zee News*.  10.2.2016.  Arkistoitu 11.2.2016. Viitattu 10.2.2016. (englanniksi)
50. ↑  Baksi, Dibyojyoti: Deepika Padukone ahead of Amitabh, Salman Khan on Facebook *Hindustan Times*.  26.3.2014.  Arkistoitu 3.5.2014. Viitattu 3.9.2014. (englanniksi)
51. ↑  Bhumika K.: Going DEEPika *The Hindu*.  24.5.2013. Viitattu 3.9.2014. (englanniksi)
52. ↑  KBR, Upala: Deepika Padukone displaces Katrina Kaif in FHM 100 Sexiest Women in the World 2014 *Daily News and Analysis*.  3.7.2014. Viitattu 6.9.2014. (englanniksi)
53. ↑  Diesel, Vin: Deepika Padukone *Time*. Viitattu 23.11.2018. (englanniksi)
54. ↑  Deepika Padukone Dropped By Maybelline *Female First*.  5.12.2008. Viitattu 19.2.2012. (englanniksi)
55. ↑  Kingfisher Airlines Names Deepika Padukone as Brand Ambassador *Kingfisher Airlines*.  30.10.2007. Viitattu 19.2.2012. (englanniksi)
56. ↑  Muthanna, Anjali; Talukdar, Taniya: Deepika makes time for family in Bangalore *The Times of India*.  25.5.2013. Viitattu 6.9.2014. (englanniksi)
57. ↑  Batra, Ankur: Deepika Padukone on a religious trip *The Times of India*.  8.9.2011. Viitattu 2.10.2014. (englanniksi)
58. ↑  Awaasthi, Kavita: Deepika Padukone on suffering from depression: It was a struggle to wake up *Hindustan Times*.  17.1.2015.  Arkistoitu 18.1.2015. Viitattu 3.3.2015. (englanniksi)
59. ↑  Basu, Mohar: Deepika Padukone to spread mental health awareness in 2015 *The Times of India*.  3.1.2015. Viitattu 3.3.2015. (englanniksi)
60. ↑  Lalwani, Vickey: Yes, I’m dating Ranbir: Deepika *The Times of India*.  15.3.2008. Viitattu 12.3.2014. (englanniksi)
61. ↑  Lalwani, Vickey: Deepika-Ranbir call it quits! *The Times of India*.  3.11.2009.  Arkistoitu 25.10.2012. Viitattu 19.2.2012. (englanniksi)
62. ↑  Contreras, Cydney: Bollywood A-Listers Deepika Padukone and Ranveer Singh Get Married in Lavish Ceremony *E! News*.  14.11.2018. Viitattu 23.11.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Deepika Padukone**.
* Viralliset kotisivut (englanniksi)
* Deepika Padukone Internet Movie Databasessa. (englanniksi)
* Deepika Padukone Elonetissä.
* Deepika Padukone Allmoviessa (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Korea

 |
|  |
| Henkilöt | 
* Deutsche Synchronkartei
* Elonet

 |
|  |
| Muut | 
* IdRef

 |

 |